NaiveNeuron/SloPal huggingface dataset:
Poliačik, Martin, poslanec NR SR (2014-12-10):
Pán kolega Přidal, ja si veľmi obrazne a dobre pamätám ako som bez ohľadu na to, aká mínusová teplota vonku bola, vždycky dokázal odsledovať od môjho domu až po najbližšiu výmeničku v zime roztopený chodníček v snehu od nášho baraku až k tej najbližšej výmeničke alebo kotolni a ako sa ľudia musia 30 rokov pozerať v tom baraku, ako vykurujú trávnik a chodník. A vy hovoríte o tom, že máme dobre vymyslený systém distribúcie tepla na tých sídliskách. A taký nebol iba náš barak, ale každý druhý po celom sídlisku, na ktorom som býval. A práve kvôli tomu, že sa ľudia 30 rokov pozerali na to, ako teplo, za ktoré oni platia, vykuruje trávniky a chodníky, sa začali stavať tie kotolne. Práve preto sa začalo šetriť, lebo tá efektivizácia a to šetrenie, o ktorom ste hovorili vo vašom príspevku, sa jednoducho nestalo, pretože monopolní dodávatelia tepla neboli pod žiadnym tlakom, vďaka ktorému by boli nútení modernizovať svoje prevádzky, viacej zaizolovať, dajme tomu tie potrubia, a nejakým spôsobom ušetriť peniaze tomu konečnému používateľovi. A tak sa nám stalo, že napriek tomu, že by mala platiť téza, že kto robí vo veľkom, mal by vedieť robiť lacnejšie, tak tie domáce kotolne, ktoré sú vyrábané na tých barakoch, nám reálne šetria presne tie peniaze, o ktorých hovoril pán kolega Viskupič. A myslím si, že by sme mali nechať priestor na to, aby to tak bolo ďalej.
P. Hrušovský, predseda NR SR: (2003-09-16):
(Prestávka 15 minút.) Z. Martináková, podpredsedníčka NR SR: Panie poslankyne, páni poslanci, budeme pokračovať. Poprosím pána ministra, aby zaujal svoje miesto určené pre navrhovateľov a poprosím pána poslanca Vážneho, ktorý bude spravodajcom k tomuto zákonu namiesto pána poslanca Harnu. Poprosím pána poslanca Vážneho, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru.
Grendel, Gábor, podpredseda NR SR (2022-03-18):
(Zaznievanie gongu.) Vážené panie poslankyne, vážení páni poslanci, pokračujeme v prerušenom rokovaní. Chcem vás informovať, že vláda Slovenskej republiky doručila Národnej rade návrh na skrátené legislatívne konanie o vládnom návrhu novely zákona č. 343/2015 o verejnom obstarávaní (tlač 949), ako aj vládny návrh zákona pod tlačou 950. Preto v mene troch poslaneckých klubov – za OĽANO, SME RODINA a SaS – podávam návrh na zaradenie týchto nových bodov do programu 60. schôdze. Navrhujem, aby sme návrh vlády prerokovali budúci týždeň v utorok 22. marca o deviatej hodine. Ak Národná rada rozhodne v rámci príslušného bloku hlasovaní o skrátenom legislatívnom konaní, navrhujem, aby sme bezprostredne pristúpili k prvému čítaniu. Je všeobecný súhlas? (Nesúhlasná reakcia pléna.) Nie je. Dávam hlasovať. Prosím, prezentujme sa a hlasujme. (Hlasovanie.) Prítomných 118 poslancov, za 79, proti 22, zdržalo sa 16, nehlasoval 1. Konštatujem, že sme zaradili tieto nové body do programu 60. schôdze a určili sme termíny ich prerokovania. Ďalej v mene troch poslaneckých klubov – za OĽANO, SME RODINA a SaS – podávam návrh na prerokovanie bodov 24 až 27, to znamená trikrát stavebné zákony a jedenkrát okresné súdy, budúci týždeň v piatok 25. marca o deviatej hodine. Je všeobecný súhlas? (Nesúhlasná reakcia pléna.) Nie je. Dávam hlasovať, prosím, prezentujme sa a hlasujme. (Hlasovanie.) Prítomných 119 poslancov, za 79, proti 30, zdržalo sa 10, hlasovali všetci prítomní. Konštatujem, že sme zaradenie týchto bodov na budúci piatok schválili. Teraz budeme hlasovať v prvom čítaní o vládnom návrhu zákona, ktorým sa mení a dopĺňa zákon č. 250/2012 o regulácii v sieťových odvetviach (tlač 952). Dávam slovo spravodajcovi z navrhnutého gestorského výboru pre hospodárske záležitosti poslancovi Radovanovi Kazdovi, aby uviedol hlasovanie. (Hlasovanie o vládnom návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony , tlač 952.)
J. Brocka, poslanec: (2008-06-20):
Návrh poslancov Pavla Minárika a Rudolfa Bauera spĺňa všetky náležitosti návrhu tak podľa rokovacieho poriadku, ako aj podľa našich legislatívnych pravidiel. Čo sa týka jeho obsahu, súhlasím s predkladateľmi, že hazardné hry sú škodlivé. Škodlivé sú tak pre život jednotlivca, tak pre život rodín, a nielen na Slovensku. Je až zarážajúce, že v hazarde sa za minulý rok otočilo 50 mld. korún. Som presvedčený, že z tých 50 mld. korún a v tom bolo viac biedy a nešťastia ako šťastia a radosti. Vážený pán podpredseda, po rozprave, keď otvoríte, budem odporúčať kolegom poslancom, aby posunuli tento návrh do druhého čítania. Ďakujem za vašu pozornosť.
Paška, Pavol, predseda NR SR (2013-06-26):
(Hlasovanie.) 144 prítomných, 86 za, 57 sa zdržalo, 1 nehlasoval. Sme v treťom čítaní . Otváram rozpravu. Nie je o ňu záujem. Vyhlasujem ju za skončenú a budeme hlasovať.
Grendel, Gábor, podpredseda NR SR (2023-03-21):
Dve faktické poznámky na vystúpenie pána poslanca Schlosára. Končím možnosť prihlásiť sa s ďalšími. Ako prvý pán poslanec Martin Beluský.
Poliačik, Martin, poslanec NR SR (2013-02-08):
Jofo, ja oceňujem jednu vec, áno, že sa snažíme o konečné riešenie, ale mne proste stále vadí, že by sme prišli do situácie, keď to konečné riešenie bude stáť 70 miliónov z peňazí nás všetkých. A 70 miliónov je 7 % k platu každého učiteľa v tomto štáte. Pár ľuďom bola spáchaná nespravodlivosť, to beriem, ale my sa musíme jednoducho na veci pozerať zhora. A ja tvrdím, že tu bolo 23 rokov, keď keby bola vôľa na obidvoch stranách, toto tu nemusíme riešiť. Obete sú ľudia, ktorí sa spoliehali na niekoho iného, že za nich problém vyrieši. A jednoducho sa dostali do situácie, že už ho musia riešiť sami. To, že sa niekto nechce vysťahovať z centra Bratislavy na okraj alebo že sa nechce vysťahovať z centra Košíc na okraj, lebo je to byt, v ktorom žil celý život, áno, môže byť emocionálna ujma, ale, hold, taký život je. Ale my naozaj pár ľuďom, ktorí neboli schopní vyriešiť svoju bytovú otázku počas 23 rokov chceme zaplatiť 70 miliónov eur, ktoré nie sú naše, ktoré sú peniaze daňovníkov tohto štátu, a ľuďom, ktorí vlastnia tie nehnuteľnosti, za 23 rokov, čo ich nemohli používať, nikto nedá ani deravý groš. To ja nevolám spravodlivosťou. Ďakujem.
Danko, Andrej, predseda NR SR (2017-05-19):
Prosím, prezentujme sa a hlasujme. (Hlasovanie.) Prítomných 125 poslancov, za 42, proti 23, zdržalo sa 60. Konštatujem, že sme uvedený návrh neschválili, Národná rada nebude pokračovať v rokovaní o návrhu zákona. Pristúpime k hlasovaniu v druhom čítaní o zákone, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidla, vrátenom prezidentom Slovenskej republiky na opätovné prerokovanie Národnou radou (tlač 563). Prosím spoločného spravodajcu z výboru pre hospodárske záležitosti poslanca Milana Mojša, aby hlasovanie uviedol. [Hlasovanie o zákone zo 16. mája 2017, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 563.]
P. Paška, predseda NR SR: (2008-05-22):
(Hlasovanie.) 135 prítomných, 57 za, 78 proti. Tento návrh sme neprijali.
Blanár, Juraj, podpredseda NR SR (2020-11-26):
Poprosím, reagujte...
Viskupič, Jozef, poslanec NR SR (2015-11-25):
Ďakujem. Pán predseda, ja sa musím čiastočne zastať preto, že dostali sme štúdiu Parlamentného inštitútu, ktorý rozpracoval otázku etických kódexov dosť dopodrobna, a keďže toto je verejný dokument a mám pocit, jak pozerám, že pani doktorka Kubišová Katarína to poslala všetkým poslancom Národnej rady. Je to celkom zaujímavé čítanie o tom, akým spôsobom, ak si to dobre pamätám, 17 parlamentov európskej alebo 19 parlamentov Európskej únie má rôznym spôsobom a rôznou formou upravené etické kódexy. V kritike, ktorú som ja hovoril, že predsa len by som si predstavoval ten proces pre vždy otvoriť tému etického kódexu pri nástupe nového parlamentu alebo nového zloženia, je kritika, že áno, myslím si, že nejaký takýto dokument by tu mohol vzniknúť. Mňa tam zaujali aj dokumenty, kde dokonca do tohto je zainteresovaný samotný predseda parlamentu, mnohé zo štátov Európskej únie to dávajú ako dobrozdanie novozvoleného predsedu parlamentu svojim budúcim kolegom a poslancom, alebo sú teda rôzna forma. Ja teda len pre kolegov chcem tento podľa mňa dosť vyčerpávajúci dokument, ktorý pani doktorka Kubišová Katarína poslala každému jednému na štúdium tejto problematiky, a stále by som zotrval na tom, že predpokladám, že táto téma bude otvorená alebo mohla by byť otvorená aj začiatkom nového funkčného obdobia akéhokoľvek parlamentu, ktorý tuná bude zvolený do budúcnosti. Ďakujem.
Šimečka, Michal, podpredseda NR SR (2024-01-10):
Ďakujem veľmi pekne. A posledná faktická pred obednou prestávkou, pani poslankyňa Veslárová.
Cigániková, Jana, poslankyňa NR SR (2019-06-19):
Martin, aj takéto tvoje vystúpenia sú dôvodom, prečo som hrdá, že som členkou SaS, hovorím ti to úprimne. Ďakujem ti za to upratanie okolo toho válova, čo tu zostal bordel po komunikácii medzi SNS a ĽSNS, pretože toto bolo vystúpenie, ktoré malo hlavu, pätu a hlavne kultúru. Pekne bod po bode si hovoril o tom, čo, prečo, ako, vysvetľoval si. Je mi trošku ľúto, že si sa potom dostal opäť, dočkal opäť reakcie, napriek tomu, že sme sa tu pred chvíľou o tom bavili, tak tie poznámky na teba následne neboli zase k veci, zas sme sa nedozvedeli nič iné, iba osobné útoky. Dozvedeli sme sa, že si rusofób, konšpirátor, že hovoríš bludy, že si fanatik, že si demagóg, že si agent a že strýko Sam bude na teba hrdý. Tak vedz, že som na teba hrdá ja a aj pre ten prejav a aj preto, že máme v strane človeka, ktorý sa vyzná, ktorý bol prorektorom vysokej školy, ktorý má štyri tituly, ktorý nemá vysokú školu života, ale vie, čo hovorí, prečo to hovorí a naozaj je to úplne iný prejav, ktorý sem do parlamentu patrí. Ďakujem ti za to.
Šeliga, Juraj, podpredseda NR SR (2021-02-04):
Pán poslanec Raši, nech sa páči.
Raši, Richard, poslanec NR SR (2013-02-05):
Ďakujem pekne. Vážený pán predseda, prosím, dajte hlasovať o návrhu zákona ako o celku s prijatými pozmeňujúcimi návrhmi. Prosím, dajte hlasovať.
Číž, Miroslav, podpredseda NR SR (2014-12-11):
Ďakujem. Vystúpili všetci poslanci prihlásení do rozpravy. Predsa len chcem ešte raz pripomenúť inštitút interpelácie v zmysle § 129 nezbavuje poslanca povinnosti odovzdať svoju interpeláciu písomne predsedovi Národnej rady. Teraz sa ešte chcem opýtať členov vlády, či chce niektorý z nich odpovedať na interpelácie poslancov ihneď. Pokiaľ nie, ďakujem pekne a vyhlasujem tento bod programu za skončený. Teraz mi dovoľte, aby som vyhlásil po skončení bodu interpelácie štvorminútovú prestávku a po nej budeme pokračovať v schválenom programe. (Prestávka.) (Po prestávke.)
Vaľová, Jana, poslankyňa NR SR (2020-04-28):
Ja som sa chcela tiež dotknúť tých karanténnych centier, ale musím povedať, že veľmi veľa ľudí mi píše cez Messenger, a keďže už moji predrečníci o tom rozprávali, tak ja poviem iba jednu vec. Chcela by som vedieť, či tí ľudia dostávajú potvrdenia o testoch COVID C, COVID, či sú negatívni, alebo pozitívni, lebo stane sa to, že ich otestujú dvakrát. Raz vyjde test negatívny, raz pozitívny. Nikto nevie, kto tie testy robí, nikto nedostane papier a potvrdenie a naozaj je potrebné túto prácu na hraniciach zlepšiť. Ja by som sa ale obrátila aj ohľadom tej hotovosti, ktorú ste spomínali, ženy, ktoré pracujú v Švajčiarsku ako opatrovateľky, mi povedali, že kedysi švajčiarske banky boli pre nás príkladom, dneska sú v mínusovom úroku. To znamená, že ak máte v švajčiarskej banke peniaze, tak banka si účtuje peniaze za to, že ich tam máte, obrovské poplatky. Nie, že máte nulu, máte mínus. Mne sa páčilo, čo povedal minule pán minister Krajniak, tu sedí, verím, že ho nepresvedčí OĽANO ani iný koaličný partner, že hotovosť je potrebné zachovať. My sme znížili hotovosť na 5-tisíc eur, čiže nerozumiem, o akom prepieraní alebo akým spôsobom sa snažíme toto ľuďom rozprávať cez médiá. Ja sa pýtam, ak je dôchodkyňa, je sama doma, nemá účet, potrebuje si nakúpiť za 20 eur aj to mi ľudia píšu, tak čo potom, dá kreditnú kartu susede? Ako proste, toto sú také veci, nad ktorými sa naozaj treba zamyslieť, a Rakúsko to už dalo do ústavy, takže verím, že pán minister Krajniak je tu, tak sa teším, že verím, že zostane na svojich, na svojich názoroch zotrvá a že ich presadí vo vláde, pretože treba sa zamyslieť, že budú na tom zarábať iba banky. A naozaj keď pôjdeme, čo banky avizovali, banky to avizovali. Ja som sa rozprávala s tromi riaditeľmi bánk minulého roku a oni avizovali, že pôjdeme do mínusového úroku, že my budeme platiť bankám za to, že tam máme peniaze, nie banky nám a už sa to vlastne aj deje, takže verím tomu, že tieto veci ostanú zachované a že ostane aj zdravý rozum a... (Prerušenie vystúpenia časomerom.)
Sulík, Richard, predseda NR SR (2010-12-14):
Ďakujem za príspevok do rozpravy. Pani poslankyňa Tomanová, predpokladáte, že váš príspevok bude kratší ako 10 minút? (Reakcia poslankyne.) Do 10 minút? Nech sa páči, máte slovo.
Baránik, Alojz, poslanec NR SR (2022-10-04):
Ďakujem pekne, pán predsedajúci. Dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, ktorý dostal, ktorý navrhol aj ako gestorský výbor s tým, aby gestorský výbor prerokoval návrh zákona do 32 dní od jeho prerokovania v prvom čítaní. Zo znenia návrhu zákona je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výboru, vrátane určenia gestorského výboru a lehoty na prerokovanie návrhu zákona vo výbore v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
Fronc, Martin, poslanec NR SR (2014-06-05):
Chcem sa krátko vyjadriť a podporiť tento návrh. Viete, Slovenská republika je jedna krajina z dvadsiatich ôsmich, ktorá je zakladajúcou krajinou Bolonského procesu. V rámci tohto Bolonského procesu bol prijatý všeobecný princíp trojstupňového vzdelávania. To znamená, prvý bakalársky, druhý magisterský, tretí doktorandský. Chcem poznamenať, že dnes už v tomto Bolonskom procese participuje viac ako 50 krajín, a to sú krajiny dokonca aj mimo Európy, ale čo sa, žiaľbohu, na Slovensku stalo, že síce sme transformovali náš vzdelávací systém na trojstupňový, v skutočnosti drvivá väčšina študentov pokračuje ďalej po ukončení bakalárskeho stupňa a ukončí aj magisterský stupeň. Toto má napomôcť tomu, aby ten bakalársky stupeň mal oveľa väčšiu vážnosť a uplatniteľnosť v praxi. Ale chcem aj iné podotknúť. Na všetkých výboroch, pokiaľ tam je minister práce, sociálnych vecí, teraz aj v minulosti som sa obracal na pánov ministrov, aby urobili jeden z dôležitých krokov, a to ten, ktorý je v ich kompetencii, ale zmenili tabuľku kvalifikačných predpokladov pre výkon povolania. A pokiaľ sa toto nestane, tak v podstate je problém, pretože neraz často sa vyžaduje magisterské vzdelanie, to znamená II. stupeň vysokoškolského vzdelávania aj tam, kde som presvedčený, že nie je potrebný. Preto pokladám za dôležité takúto reformu a preto si myslím, že tento návrh zákona môže pomôcť k tomu, aby sa bakalári naozaj uplatnili, a aj k tomu, aby sme nie vždy používali financie daňových poplatníkov na štúdium, ktoré nie je potrebné. Chcem poznamenať ešte, že v anglofónnych krajinách, ktoré v oficiálnych štatistikách figurujú ďaleko pred nami, čo sa týka počtu vysokoškolsky vzdelaných ľudí z celkového počtu obyvateľov, u nás je to dnes po tom masívnom rozčlenení, okolo 16 percent. V severských krajinách je to vyše 40 percent, ale je pravdou, že viac ako 60 percent absolventov tam vysokoškolského štúdia sú absolventi I. stupňa bakalárskeho štúdia. Čiže prihováram sa za to, aby sme to naozaj podporili. A je to v prospech krajiny aj v prospech rozumného nakladania s financiami daňových poplatníkov. Ďakujem.
Hlina, Alojz, poslanec NR SR (2013-09-17):
Ďakujem pekne. Pre istotu ešte raz, ja som poľnohospodár, vy ste tu pomaly všetci právnici, ale prosím vás pekne, to rozhodnutie sa prijme buď hlasovaním, alebo všeobecným súhlasom. A ja som vás len poprosil procedurálne, že sa spýtajte, či s tým, že prerušíme schôdzu do deviatej, či s tým existuje všeobecný súhlas, ktorý nahrádza hlasovanie. To znamená, inú formu volíme. Prosím vás pekne, opäť vás prosím, dovoľte mne ako poľnohospodára vás právničku poprosiť, aby ste vyzvali alebo spýtali sa pléna, či je všeobecný súhlas na to, aby sme prerušili túto schôdzu dozajtra do deviatej. Ďakujem veľmi pekne.
Mihál, Jozef, poslanec NR SR (2012-08-03):
Nebudem reagovať na faktické poznámky mojich, opozičných kolegov. Kolegovia, prepáčte, rád by som reagoval na faktické poznámky mojich kolegov – koaličných poslancov za stranu SMER – sociálna demokracia, ale akosi mi uniklo, že by sa niekto z vás prihlásil čo len do jedinej faktickej poznámky. Kolegovia, to vás až tak zaskočil môj prejav, čo som vás tak unavil alebo ste boli tak zasypaní tými faktami, číslami a argumentmi.? Nestačí to, že už nikto z vás sa neprihlásil do riadnej rozpravy k tak vážnemu zákonu, aký tu teraz preberáme, to už nie ste schopní ani rádovo vtipnými faktickými poznámkami reagovať na predrečníka? No to ste dopadli.
J. Vaľová, poslankyňa: (2008-01-30):
A ďalšia vec, ktorú by som chcela ešte dať do pozornosti, pán Mikloš. Zacitujem vám z denníka Sme z 11. 6. Prečo nie je megaprivatizácia SPP v priamom prenose? Vaša ministerka Machová hovorila, že by bola najradšej, keby sa otváranie obálok a hodnotenie jednotlivých ponúk udialo pred očami širokej verejnosti. Nato vy ste v ďalšom článku povedal, komisia naoko, Mikloš, táto reálna komisia odmieta dať verejnosti akékoľvek informácie o priebehu a výsledkoch rokovania o predbežných ponukách na kúpu akcií SPP. To znamená, že komisia, ktorá bola založená pani Machovou, sa nedočkala žiadnych informácií. Pán Mikloš, čiže vy sám s poradcom a s tou komisiou naoko ste rozhodli o megaprivatizácii. (Reakcia z pléna.) Ospravedlňujem sa, ste „povedali“. Pani Vášáryová, teší ma, že aspoň za toto sa môžem ospravedlniť. Ja nemám problém sa priznať, nech sa prizná aj pán Mikloš k tomu tunelu 236 mil. eur. Ďakujem.
Ľ. Mušková, poslankyňa: (2004-06-23):
Vo svojom vystúpení k návrhu zákona som pána ministra požiadala, aby, ak to myslí teda vážne s reformou školstva a tiež so sociálnymi štipendiami pre tých najchudobnejších, aby nedával do jedného návrhu novelu vysokoškolského zákona spolu s riešením študentov so sociálne najslabších rodín. Dúfam, že pán minister si vypočul moju prosbu a nebude...
M. Číž, podpredseda NR SR: (2009-12-01):
Podľa schváleného programu, vážené kolegyne, kolegovia, nasleduje teraz šesť návrhov, ktoré bude predkladať na rokovanie Národnej rady podpredseda vlády a minister vnútra Slovenskej republiky Robert Kaliňák v zastúpení ministra financií, ktorý je na zahraničnej pracovnej ceste v Bruseli. Ako prvý bod bude druhé čítanie o vládnom návrhu zákona, ktorým sa mení a dopĺňa zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov a o zmene a doplnení niektorých zákonov . Vládny návrh zákona má tlač 1252. Spoločná správa výborov, máme ju v laviciach, ako tlač 1252a. Pán podpredseda vlády, máte slovo a odôvodnite tento vládny návrh zákona.
Jurinová, Erika, podpredsedníčka NR SR (2015-06-16):
Vyhlasujem všeobecnú rozpravu za skončenú. Pán minister, budete reagovať v záverečnom slove? Nie. Pani spravodajkyňa? Prerušujem rokovanie i o tomto bode programu. Pristúpime k prvému čítaniu o vládnom návrhu zákona o správcoch bytových domov a o zmene a doplnení zákona č. 182/1993 Z. z. o vlastníctve bytov a nebytových priestorov v znení neskorších predpisov. Vládny návrh zákona má parlamentnú tlač 1576. Návrh na jeho pridelenie na prerokovanie výborom je v rozhodnutí č. 1588. Pán minister, ujmite sa opäť slova. (Rokovanie o vládnom návrhu zákona o správcoch bytových domov a o zmene a doplnení zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov , tlač 1576.)
Pellegrini, Peter, predseda NR SR (2015-02-05):
Prezentujme sa a hlasujme o prerokovaní tohto návrhu zákona v druhom čítaní. (Hlasovanie.) Prítomných 137 poslancov, za bolo 55, proti 40, zdržalo sa 41, nehlasoval 1. ( Návrh poslanca NR SR Ľudovíta Kaníka na vydanie zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov, tlač 1237, nebude prerorokovaný v druhom čítaní .) Smernica ešte platná v roku 2015 neumožňuje Slovenskej republike urobiť takúto výnimku. Možno keď sa zmení táto smernica, tak pre rok 2016 to bude možné. Ale naozaj, pán poslanec, nie je to, že by sme nechceli riešiť, ale tu by sme boli proti predpisom EÚ. Teraz budeme hlasovať v prvom čítaní o návrhu poslanca Kadúca na vydanie zákona, ktorým sa mení a dopĺňa zákon č. 586/2003 Z. z. o advokácii (tlač 1324), bod 32 schváleného programu. Spravodajcom je pán poslanec Poliačik, preto ho prosím, aby uviedol hlasovanie o tomto bode. Zákon o advokácii, pán poslanec. [Hlasovanie o návrhu poslanca Národnej rady Slovenskej republiky Miroslava Kadúca na vydanie zákona, ktorým sa mení a dopĺňa zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov , tlač 1324.]
Danko, Andrej, predseda NR SR (2019-05-10):
Chce sa vyjadriť pani spravodajkyňa? Nie. Prerušujem rokovanie o tom-tom bode programu. Nasleduje, bodom programu, nasledujúcim bodom programu je prvé čítanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony. Vládny návrh zákona má parlamentnú tlač 1427. Návrh na jeho pridelenie na prerokovanie výborom je v rozhodnutí č. 1514. Opäť prosím ministra spravodlivosti Gábora Gála, aby vládny návrh uviedol. (Rokovanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 1427.)
Fico, Robert, predseda vlády SR (2017-12-06):
... má niekto z mojich ministrov záznamy, ktoré NBÚ potvrdilo ako platné, ako pravé, v ktorých sa píše o podozrení z obchodovania s drogami? Má niekto fotografie z kontaktov s mafiánmi? Jednoducho nemá! Ja odmietam, aby takíto ľudia, dámy a páni, podpisovali návrhy na odvolávanie ministrov mojej vlády. (Potlesk.) Jednoducho nemáte na to absolútne žiadne právo. (Doznievanie potlesku.) Ešte by som si dovolil Bielu vranu, pán doktor Suchánek, úžasná vec, fakt. (Smiech v sále.) Žiadne cétečko sa nekúpilo v Piešťanoch, nikde, my sme ale jednoducho urobili všetko pre to, aby bola vyvodená politická zodpovednosť. Pán Suchánek dostal Bielu vranu a nakoniec sme zistili, že to bol on, ktorý chcel kúpiť najdrahšie cétečko. A potom mu to museli zobrať, tú Bielu vranu. (Potlesk.) A vy tu budete teraz pred nami stáť a budete nám hovoriť a podpisovať návrhy, že tohto človeka (rečník ukázal smerom k ministrovi vnútra) treba ukameňovať?! Dámy a páni, vždy si musíte povedať, že či máte právo sa takto stavať a takto moralizovať na našu adresu. Ja som predseda vlády a je mojou povinnosťou túto vládu chrániť a ja ju budem chrániť. Keby som bol presvedčený, že Robert Kaliňák zlyhal, tak dnes nie je ministrom vnútra. Ja som odvolal veľký počet ministrov. Opäť ani netušíte, koľko ministrov padlo počas mojej prvej vlády, počas druhej vlády a určité zmeny sa urobili už aj teraz. A budem tak robiť ďalej, ale nebudete to vy, nebudete mi kádrovať ministrov takýmto spôsobom, pretože je to z vašej strany absolútne nepoctivé. Dámy a páni, ja len môžem teraz poprosiť ľudí, ktorí tu sedia za vládnu koalíciu, všetko im to tu popripomínajte, všetko. Mamina pána Matoviča každý deň 600 km na Fabii prejazdila. (Smiech v sále.) Však si z nás robíte... (Potlesk.) Si z nás robíte bláznov, už zo všetkých? Fiktívne prevody majetkov za milióny korún, neplatenie daní. A toto má byť tá morálna autorita, ktorá tu bude proti nám vykrikovať?! (Potlesk.) Toto nikto nikdy z nás jednoducho neurobil. (Doznievanie potlesku.) Dámy a páni, ešte raz vás prosím o to, aby sme, pokiaľ ide o návrh vlády Slovenskej republiky, ho zobrali na vedomie, pretože vláda, ešte raz opakujem, hovorí, že nesúhlasí s týmto návrhom. Je to politické divadlo, je to nepoctivé, sú tam nepravdivé údaje. Ja som jeden jediný hneď vytiahol na úvod, ktorý absolútne diskvalifikoval predkladateľa. A hlavne prosím, nenechajte si pľuť do tváre. Už stačilo! Robia to už dva roky. Tak im všetkým teraz pripomeňte do radu, ako tu všetci sedia, a na každého z nich nájdete, čo len chcete, na každého z nich. Stačí, keď si prečítam v novinách informácie. Ak chcete tieto súboje, tak ich budete mať. Ale jednoducho moralizovanie na adresu mojej vlády takéhoto charakteru odmietam. Držím palce! Ďakujem pekne. (Potlesk a pokrik v sále.)
Jurinová, Erika, podpredsedníčka NR SR (2014-07-08):
Pán poslanec Chren.
Grendel, Gábor, podpredseda NR SR (2021-12-08):
S ďalšou faktickou poznámkou pán poslanec Andrej Stančík.
Šefčík, Marek, poslanec NR SR (2022-09-21):
Pán predseda, ďakujem za slovo. V rozprave vystúpili okrem predkladateľa ešte dvaja poslanci. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
I. Gašparovič, poslanec: (2002-02-13):
Zakončili ste však niečím novým. Povedali ste, nebude mi opozícia rozbíjať koalíciu. Teraz neviem, či ste to mysleli žartom alebo vážne. Kto vám rozbil koalíciu? Veď vaša vlastná koalícia hovorí, že tým rozbíjačom ste boli práve vy. Nikto iný nerozbil koalíciu, ale skutočne vy. Pozrite, koľko z vašej koalície je dnes v Národnej rade politických strán. Nedokážete ich spočítať ani na dvoch rukách. Je toto vaša práca. A ak sa chcem ešte niečoho dotknúť, tak poviem citát vašej bývalej pani ministerky, teda koaličnej ministerky, ktorú ste aj chválili, pani Schmögnerovej, ktorá v Domino-fóre z minulého týždňa na otázku, aký bol Dzurinda predseda vlády, hovorí: „Do konca volebného obdobia ostanem lojálna k tejto vláde.“ Do konca volebného obdobia. To znamená, že potom nás niečo čaká, čo nám povie, čo bolo v tejto vašej koalícii veľmi dobré? Ďalej hovorí: „V tejto chvíli môžem povedať len to, že Dzurinda nie vždy dôveroval ľuďom, ktorým mal, a nie vždy kládol priority tým v správnom poradí. Jeho pozícia v takejto zložitej koalícii však nie je závideniahodná.“ To uvádza ako trošku ospravedlnenie. Takže kto bol tu tým, ktorý bol, ako vy ste sa označili, človekom kompromisu? Podľa vašich ministrov asi ste to neboli vy.
Kondrót, Maroš, poslanec NR SR (2022-04-29):
Ďakujem pekne, pán predsedajúci. Milý Richard, povedzme si na rovinu na doplnenie k tomu, čo si ty objasňoval. Z justície, ktorú prišla koalícia v úvodzovkách očistiť, v úvodzovkách teda povymieňať a povymetať každého, koho sudcovský plášť nebude viať podľa nových svetrov, podľa nových vetrov, pardon, a aj z orgánov činných v trestnom konaní a najmä kasty, tzv. elitných vyšetrovateľov vyrába politická mašinéria, mediálna propaganda na čele s prezidentkou a koaličným valcom posvätnú nedotknuteľnú kravu svetuškárov za dedinou, ktorí nič, len muzikanti. To sú v podstate rozprávky o spravodlivosti, ktoré tu zaznievajú zo strany koaličných poslancov a na tie môžme hneď zabudnúť. Aj táto online rozprávka pre naivných dospelých o obyčajných čistiaroch by sa mohla vysielať ako zábavný program: „Hádaj, koho zatvoria“, keby sme tu nemali celý seriál uniknutých spisov a odposluchov, dokonca nie tých obyčajných, ale mainstreamov neustále zdôrazňovaných lipšicovských tzv. elitných vyšetrovateľov, čiže ľudí z Úradu špeciálnej prokuratúry. Ako plánovali akcie, lámali psychiku a potom inštruovali výpovede kajúcnikov, ako chceli nakopať šéfku inšpekcie, ktorá im išla po krku, vyhodiť jej auto, ako nasadili odpočúvacie zariadenia do poľovníckej chaty, snažia sa odhaliť najväčšieho pytliaka histórie, ktorý sa asi vyrovnal yetimu, pretože ho nikto nikdy nevidel. No a keby to nebolo aj prekročenie rubikonu nestrannosti samotného šéfa špeciálnej prokuratúry Lipšica, ktorý čelí disciplinárnemu konaniu za priveľkú angažovanosť... (Prerušenie vystúpenia časomerom.)
Ľ. Vážny, minister dopravy, pôšt a telekomunikácií SR: (2008-10-21):
Predlžovanie procesu verejného obstarávania môže viesť a v konkrétnom prípade obstarávanie elektronického mýtneho systému aj vedie k značným hospodárskym škodám. Návrhom zákona sa sledujú aj strategické ciele informatizácie verejnej správy stanovené v stratégii informatizácie verejnej správy schválené vládou Slovenskej republiky. V tejto etape sa navrhuje vydávanie Vestníka verejného obstarávania len v elektronickej podobe, čím sa odstraňujú niektoré legislatívne bariéry elektronizácie procesu verejného obstarávania. Vážený pán predseda, vážené panie poslankyne a poslanci, vzhľadom na vyššie uvedené si vás dovoľujem požiadať o prerokovanie predloženého návrhu zákona v skrátenom legislatívnom konaní. Ďakujem.
Mesterová, Zuzana, poslankyňa NR SR (2024-01-17):
Ďakujem pekne za slovo, pán predsedajúci. No, opakuje sa nám tu taký zvláštny paradox, na ktorý už tu mnohí poukázali, a dnes vzhľadom na rozhodnutie Európskeho parlamentu opäť nabral na nejakej relevancii. Vládna koalícia argumentuje v dôvodovej správe k skrátenému legislatívnemu konaniu, že pokiaľ tento návrh nebude prijatý v skrátenom legislatívnom konaní, tak nám hrozia hospodárske škody. Dnes sme sa dozvedeli, že nám vlastne hrozí hospodárska škoda, teda my to už dlhšie vieme, ale vládna koalícia to možno dodnes nevedela, že nám hrozí hospodárska škoda, práve keď (povedané so smiechom) tento návrh v skrátenom legislatívnom konaní prijmeme, lebo pravdepodobne, s veľkou pravdepodobnosťou môžeme prísť o eurofondy. Je to, ja by som aj podiskutovala s niekým o tom, že čo, čo hovorí na tento paradox napríklad poslanci koalície, ale po vče... po včerajšku rozumiem, že až sa dočkáme výstupu, tak bude nejaké osobné, na to momentálne nemáme čas, ani priestor. Čiže takto, hrozí nám hospodárska škoda práve keď tento návrh prijmeme, rovnako kolega Sabo vo svojom príspevku vyvrátil to, že týmto, že tento skráte... návrh nechráni ľudské práva, že práve naopak, a v iných oblastiach sú ľudské práva masívne porušované, ktoré neriešime. No ale ono to je otázka autorov tohto návrhu, lebo tí sú osobne zainteresovaní a im sa potom môže subjektívne javiť, že ľudské práva sú porušené, len ono to nie je objektívne. A práve preto by nemali obvinení ľudia participovať na tvorbe zákonov a legislatívy, ktorá sa ich priamo týka, lebo potom vznikajú také zvláštne anomálie, kedy sa nám z rôznych uhlov pohľadu môžu ľudské práva javiť rôzne, a možno táto debata bude aj do budúcna dobrým nejakým odrazovým mostíkom k tomu, že ako by mal vyzerať parlament, aby sa také anomálie nediali. Ďakujem.
Hrnčiar, Andrej, podpredseda NR SR (2017-03-29):
Otváram rozpravu k tomuto bodu programu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Končím možnosť nahlásiť sa do rozpravy. Nech sa páči, pán poslanec Dostál.
Kvorka, Ján, poslanec NR SR (2018-09-11):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady, Výboru Národnej rady pre pôdohospodárstvo a životné prostredie a Výboru Národnej rady pre verejnú správu a regionálny rozvoj. Ďalej, aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky.
Panáček, Milan, poslanec NR SR (2015-11-24):
Ďakujem za slovo. Dovoľte, aby som vás oboznámil s informáciou Výboru Národnej rady Slovenskej republiky pre verejnú správu a regionálny rozvoj o výsledku prerokovania návrhu na vyhlásenie obce Gabčíkovo za mesto (tlač 1794). Predseda Národnej rady svojím rozhodnutím z 26. októbra 2015 č. 1852 pridelil návrh na vyhlásenie obce Gabčíkovo za mesto na prerokovanie Výboru Národnej rady pre verejnú správu a regionálny rozvoj v termíne do 9. novembra 2015. Výbor Národnej rady pre verejnú správu a regionálny rozvoj prerokoval predložený návrh na svojej 68. schôdzi dňa 3. novembra 2015. Výbor odporučil na 58. schôdzi Národnej rady Slovenskej republiky vyhlásiť podľa § 22 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov za mesto obec Gabčíkovo (okres Dunajská Streda, Trnavský kraj) s účinnosťou od 1. januára 2016. Dovoľte, aby som vám predniesol návrh na uznesenie Národnej rady. Uznesenie Národnej rady Slovenskej republiky k návrhu na vyhlásenie obce Gabčíkovo za mesto: „Národná rada Slovenskej republiky vyhlasuje podľa § 22 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov za mesto obec Gabčíkovo (okres Dunajská Streda, Trnavský kraj) s účinnosťou od 1. januára 2016.“ Uznesenie Národnej rady Slovenskej republiky o vyhlásení obce za mesto sa zverejňuje v Zbierke zákonov Slovenskej republiky. Pán predseda skončil som, otvorte rozpravu.
Simon, Zsolt, poslanec NR SR (2016-04-28):
Vážený pán predsedajúci, vážený pán predkladateľ, spravodajca, kolegyne, kolegovia, máme pred sebou jeden návrh, ktorý nie je ani tak o tom, či zrušíme amnestie, alebo nie, ale o tom, či naberie Národná rada odvahu a urobí obrovský krok k tomu, aby mala dôveru u občanov. Tento návrh je snahou prispieť k tomu, aby sme tu mali skutočne právny štát, nielen sa tak tvárili. Má snahu umožniť vyšetriť zločiny Mečiara a jeho spolku, keď vládli. Smutné na tomto príbehu je, že v parlamente sa nenašla doteraz vôľa ich zrušiť a umožniť vyšetrenie zavlečenia slovenského občana do cudziny, ako aj niekoľko úkladných vrážd. Názory na zrušiteľnosť Mečiarových amnestií sa rôznia. Je to fakt. Medzi právnikmi aj trojnásobný premiér si našiel vysvetlenie, prečo to nepodporiť. Má na to vlastný právny názor. Ale pravdou je a faktom zostane, že tu tento návrh v tej či onej podobe už bol niekoľkokrát. Môj postoj sa v tejto otázke nezmenil a za návrh zahlasujem a podporím. Rovnako podporím aj návrh vyhlásenia Národnej rady, ktorý predložil kolega Grendel. Považujem tento krok za potrebné prijať v záujme právneho štátu. Je na mieste položiť si otázku, keď sa v Národnej rade nenájdu poslanci, ktorí by sa vysporiadali otázkou vyšetrenia zločinov z 90. rokov, tak ako občania majú dôverovať politikom a poslancom v Národnej rade? Asi veľmi ťažko. Keď politici aj po dvadsiatich rokoch majú problém prijať krok, hoc neštandardný, ale potrebný k tomu, aby sa vyšetrili zločiny, ktoré sa tu stali, a nevyšetrujú len preto, lebo vtedajšia politická elita to znemožnila. Som presvedčený, že keď Národná rada hneď na samom začiatku svojej ďalšej, svojho ďalšieho funkčného obdobia prijme takýto krok, bude to mať pozitívny vplyv aj na vnímanie občanov na nás každého bez rozdielu politického trička v tejto Národnej rade. A preto by som chcel vás poprosiť, aby ste podporili tento návrh. Verím, že každý, kto dlhodobo hlasoval za zrušenie Mečiarových amnestií, aj teraz podporí tento návrh bez ohľadu na to, či je v koalícii s Robertom Ficom, s tým premiérom, ktorý tento návrh nepodporuje. Prijať tento návrh je potrebné, tak ako predkladateľ povedal, v záujme právneho štátu a vyšetrenie zločinov z rokov deväťdesiatych. Pán predkladateľ, dovoľte, aby som sa vám poďakoval za to, že tento návrh ste sem dali, pretože je to symbolické na 20. výročie, aby Národná rada a poslanci v Národnej rade po dvadsiatich rokoch v tomto parlamente, keď už tu dávno Mečiar a jeho spolustraníci, tu nesedia, aby sme nabrali odvahu a urobili tento krok. Pretože potom právom kritizujú nás všetkých, že niektorí tu zakrývajú porušovania zákonov. Keď tento, toto základné porušenie zákona každý občan v tejto krajine vníma a žiada a dúfa, že sa v Národnej rade zmení. Dúfam, že Národná rada nájde takú odvahu, že bude tých 90 hlasov na to, aby sa teraz konečne sme prelomili túto nemohúcnosť. Ale dúfam, že sa nájde aj potrebný počet hlasov k tomu, aby sme prijali vyhlásenie, ktoré navrhol kolega Grendel. Ďakujem pekne.
Poliačik, Martin, poslanec NR SR (2014-06-10):
Ja za ním za chvíľku prídem, pani predsedajúca. A tým, že začneme myslieť na najslabších, tým, že začneme myslieť na najohrozenejších, nám korunka z hlavy nespadne. My už nemusíme dokazovať voči nikomu, že my sme tu páni situácie, my musíme v prvom rade myslieť na to, že zastupujeme 5 miliónov alebo 5,5 milióna všetkých ľudí, ktorí na Slovensku žijú. A niektorí z nich nemali to šťastie narodiť sa v šťastnej rodine, niektorí nemali to šťastie narodiť sa ani len v paneláku, mnohí by si povedali, že šťastné to balkónčatá v kadejakých slovenských mestách, mnohí sa narodili v chatrčiach, mnohí sa narodili dokonca vo vydolovaných dierach, v lese, jaskyniach, aj takých ľudí máme na Slovensku. A áno, môžeme pokračovať v tom, že budeme na nich ukazovať prstom, a ako pán premiér povedal, to oni nám štatistiky tlačia dole, a môžme začať aj s tým, že začneme brať vážne situáciu týchto ľudí, že začneme brať vážne záväzky, ktoré pre nás vyplývajú z medzinárodných zmlúv, ktoré sme podpísali alebo zdedili po Československu a že sa začneme správať reálne ako zástupcovia toho najvyspelejšieho, čo na planéte existuje, lebo tam sa chceme zaradiť. Správy ako táto majú byť zdvihnutým prstom, či to spravíme dobre alebo robíme dobre, alebo nie. Preto dúfam, že tie upozornenia a tie výzvy od pani ombudsmanky budú vypočuté, že priestor pre jej prácu sa zlepší, že jej pozícia bude dôstojnejšia, než bola doteraz a že celková úroveň dodržiavania ľudských práv aj vďaka jej práci sa bude zvyšovať. A že nebudeme každý rok počúvať len o tom, čo navrhla a nestalo sa, ale budeme počúvať viacej vecí o tom, na čo prišla, čo navrhla a čo vďaka tomu bolo napravené. Ďakujem veľmi pekne.
Mihalik, Marcel, poslanec NR SR (2023-05-25):
Ďakujem pekne za faktické otázky. Ja by som sa snažil teraz vám odpovedať vlastne na tie otázky. Určite, určite rozumiem tomu, že tie hliadky, ktoré v podstate u nás, alebo teda medzi mestskými a obecnými políciami sa robia, tak viem, že veľa miest a obcí malo tzv. tých okrskárov. Ja som totiž riadil v Piešťanoch a bolo to veľmi dobré, pretože tí ľudia a policajti chodili do tých ulíc a poznali tam vlastne nielen tých ľudí, ale takisto čo sa tam všetko stalo. Ja by som možno teraz sa trošku povenoval pánovi Saloňovi a odpovedal by som mu na tie jeho otázky. V prvom rade si treba uvedomiť, že vy ste boli, myslím si, že aj štátny tajomník ministerstva vnútra, a veľmi dobre viete, že okolo 2-tisíc policajtov chýba v terénoch, policajtov, štátnych policajtov. No a v podstate vo väčšine miest verejný poriadok ako taký zabezpečujú mestské polície a obecné polície. Čiže myslím si, že nie je treba vôbec navyšovať stavy, pretože úsekové merania rýchlosti, áno, vykonáva, lebo je to obec, prostredníctvom obecnej polície, ale zároveň odvolací orgán by bol Policajný zbor, tak ako to tu kolega Kyselica povedal pred chvíľočkou, ako to je pri parkovaní. Čiže odvolací orgán Policajný zbor, no a rozhodnutie pri tej objektívnej zodpovednosti, samozrejme, vydáva obec, alebo teda príslušný zamestnanec obecnej polície. Ďalej by som možno odpovedal na to, čo ste sa pýtali, my už šesť rokov môžeme nahadzovať priestupky, dopravné priestupky do CESDaP-u a USEP-u, čiže my máme to prepojenie, nemáme všetky tie možnosti.... (Prerušenie vystúpenia časomerom.)
M. Urbáni, poslanec: (2002-11-06):
Žiaľbohu, keď toto zákon neobsahuje, neuspokojuje ma to a nemôžem podporiť túto novelu. Ďakujem. (Potlesk.)
Grendel, Gábor, podpredseda NR SR (2022-05-05):
Pán poslanec Beluský.
R. Fico, poslanec: (2004-01-21):
Pokiaľ ide o šikanovanie, mám na mysli práve toto, aby nedochádzalo k podávaniu rôznych falošných udaní medzi ľuďmi, ale aby išlo o podania, ktoré budú prichádzať ako kvalifikované, z finančnej polície, ktoré budú prichádzať z práce prokuratúry, teda všade tam, kde zlyhá trestný systém, pretože nemáme dostatok dôkazov na preukázanie viny, že bol spáchaný trestný čin, nastúpi ďalší mechanizmus v civilnom konaní, kde bude osoba preukazovať, že majetok, ktorý má k dispozícii, získala legálnym spôsobom. Myslím si, že takú istú otázku, že aký je rozdiel medzi 6 miliónmi a 6 miliónmi a 1 korunou , možno postaviť, aký je rozdiel medzi 1,2 mil. a 1,2 a 1 koruna. Toto je asi... (Prerušenie vystúpenia časomierou.)
Laššáková, Jana, podpredsedníčka NR SR (2013-02-12):
Počkáme, kým technici... (Krátka pauza.) Na vystúpenie pani poslankyne s faktickými poznámkami páni poslanci: Tomanová, Figeľ, Vaľová, Mihál a Matovič. Končím možnosť prihlásiť s faktickými poznámkami. Dokončíme faktické poznámky a potom pristúpime k hlasovaniu. Nech sa páči, pani poslankyňa Tomanová.
Drucker, Tomáš, minister zdravotníctva SR (2016-10-27):
Ďakujem pekne za položenú otázku. Ešte raz v mene pána ministra financií Petra Kažimíra si dovolím odpovedať. V rámci Európskej únie je zaručený voľný pohyb tovarov, služieb, kapitálu a osôb v zmysle zmluvy o fungovaní Európskej únie. Preferovanie vozidiel z domácej výroby, teda preferovanie na základe teritoriálnej príslušnosti by bolo v rozpore so smernicami Európskej únie upravujúcimi proces verejného obstarávania, ako aj so zákonom č. 343/2015 Z. z. o verejnom obstarávaní a o zmene a doplnení niektorých zákonov. Takýto postup by bol v rozpore s hlavnými princípmi verejného obstarávania, a to s princípom proporcionality, rovnakého zaobchádzania a nediskriminácie hospodárskych subjektov. Uprednostňovanie výrobkov, v tomto prípade vozidiel domácej výroby, by navyše narúšalo čestnú hospodársku súťaž a domácim výrobcom by poskytovalo neprimeranú výhodu pred konkurenciou zo zahraničia. Ďakujem, skončil som.
Klus, Martin, podpredseda NR SR (2019-12-05):
Ďakujem pekne, pán podpredseda vlády. Pred tým, ako začneme, dovoľte mi pozdraviť na balkóne Národnej rady Slovenskej republiky žiakov zo Základnej školy, Duklianska, Bánovce nad Bebravou. Vitajte v Národnej rade! (Potlesk.) Teraz vás už prosím, pán podpredseda vlády, aby ste v limite 15 minút odpovedali na otázky adresované predsedovi vlády, a to podľa vyžrebovaného poradia. Prvú otázku položil pán poslanec Dostál, nie je v sále, takže mu prepadáva táto otázka. Druhá otázka od pani poslankyne Cséfalvayovej a znie nasledovne: „Pán premiér, je stiahnutie návrhu na stratifikáciu nemocníc, za ktorú ste sa osobne zasadzovali a presadzovali ako nevyhnutnú, tou zodpovednou zmenou, ktorú propagujete v kampani?“ Nech sa páči, pán vicepremiér.
Pellegrini, Peter, predseda NR SR (2015-12-11):
S reakciou na faktické pán poslanec Hraško.
Saloň, Marián, poslanec NR SR (2023-11-23):
100. Ďakujem pekne, pán predsedajúci. Pán minister, ty si to, poviem to tak jednoducho, otvoril na viacerých frontoch. Určite bude priestor ešte viackrát reagovať, ale ja sa budem venovať možno dvom, jednej určite a možno dvom témam. Prvá je tá personálna. Určite mi dá za pravdu aj bývalý minister vnútra pán Mikulec, že na vypočutie na branno-bezpečnostný výbor vtedy, keď ešte vypočutie malo vyjsť, nám došlo s dvomi kandidátmi, jedným bol pán Kovařík a druhým bol pán Hamran. Vtedy ešte aj za môjho hlasovania dostal šancu pán Kovařík, ešte aj boli tu aj moji kolegovia, ktorí sme mu dali šancu a pán Kovařík dopadol, ako dopadol, jedným nešťastným rozhodnutím nesie trestno-právne následky až dodnes. Vtedy druhý kandidát pán Hamran nieže nedostal podporu opozície, ale v tom čase ani vlastných koaličných poslancov, čiže pán Hamran dostal svoje vysvedčenie už vtedy. A preto kvôli nemu museli zmeniť zákon a na tom ďalšom vypočutí sme sa ako opoziční poslanci ani nezúčastnili, lebo my sme mu vysvedčenie už raz dali a vtedy ho dostal. Takže, ale tam to neskončilo, lebo nestačilo len zmeniť vymenovanie pre policajného prezidenta, ale išli sme ďalej, tzv. Palkov § 35 ods. 2 sa vrátil k životu, kedy sme všetkých funkcionárov mohli začať odvolávať bez udania akéhokoľvek dôvodu. Ani to nebolo dosť. Zákon o štátnej službe prišiel na pretras, kde sme dali možnosť generálnym tajomníkom služobného úradu odvolať akéhokoľvek úradníka na Slovensku v riadiacej funkcii. O akých čistkách tu chcete hovoriť? Vy ste si zákony prijali na čistky. To sú tie zákony, ktoré ste vy v minulosti kritizovali voči nám. A teraz ešte sa vrátim trošku k migrácii. Vyčítané sú ti manévre. No poďme sa spýtať pána primátora Prešova, poďme sa spýtať pána primátora Bratislavy, ktorí sú naši nominanti vo svojich funkciách. Prečo zaviedli mimoria... (Prerušenie vystúpenia časomerom.)
Bernaťák, Tibor, poslanec NR SR (2017-03-24):
Ďakujem, vážený pán predsedajúci. Navrhovaná zmena zákona o podmienkach výkonu volebného práva sleduje cieľ, aby v prípade potreby vykonania tzv. nových volieb podľa § 48 zákona č. 346/1990 Zb. o voľbách do orgánov samosprávy obcí v znení neskorších predpisov sa vykonávali tak, aby nezasahovali do prípravy všeobecných volieb do orgánov samosprávy obcí v roku 2018 a nekolidovali najmä s lehotami, ktoré sú ustanovené pre vykonanie všeobecných volieb v súvislosti s právami a povinnosťami kandidujúcich subjektov vo volebnej kampani podľa zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov. Realizácia navrhovaného zákona nemá vplyv na verejné rozpočty nad rámec už schválených rozpočtov orgánov verejnej moci a nemá vplyv na životné prostredie, ani na zamestnanosť. Tento návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami a súčasne je v súlade s právom Európskej únie. Vážené pani poslankyne, páni poslanci, poprosím vás o podporu tohto návrhu. Ďakujem.
M. Dzurinda, predseda vlády SR: (2003-10-23):
Pán predseda, panie poslankyne, páni poslanci, namiesto pánov ministrov Zajaca  a Prokopoviča bude odpovedať pán minister Rusko, namiesto pána ministra Kaníka pán minister Fronc. Neprítomní budú ešte z dôvodu ciest do zahraničia ministri Liška, Lipšic a László Miklós je na liečení, ale tí traja nemajú otázky.